**Transkript govora premijera Đukanovića na Festivalu nekretnina i investicija**

Budva, 24.04.2013.

Dame i gospodo, učesnici ovogodišnjeg festivala,

Dozvolite da vas najprije srdačno pozdravim i, u ime Vlade Crne Gore, da izrazim poštovanje prema vašem naporu i vašoj zainteresovanosti da budete učesnici ovogodišnjeg skupa. Takođe, da saopštim komplimente na račun ljudi koji se operativno bave već više godina organizacijom ovog festivala i koji obezbjeđuju da ovom prilikom, ili ovim prilikama, u Crnoj Gori imamo ovako značajne skupove renomiranih partnera i potencijalnih partnera u realizaciji razvojnih projekata, što je od izuzetne važnosti za državu kakva je Crna Gora sa tako očiglednim razvojnim aspiracijama. Ja sam pripremao nešto što bi valjalo reći za ovu priliku, ali smatram da je ovakav skup više nego inspirativan da napustim to što je koncept izlaganja i da u nekoliko osnovnih ideja pokušam obezbijediti potrebnu interaktivnost za ono što će uslijediti i nakon mog izlaganja, kroz obilazak sajma i kasnije kroz razgovor sa investitorima. Mi danas imamo Crnu Goru kao državu koju karakteriše već, mogu slobodno kazati, višedecenijska stabilnost. Polazim od toga zato što zaista mislim da ne treba dokazivati da u dugoj - i daljoj i novijoj istoriji, pitanje stabilnosti je pitanje svih pitanja, kada je na dnevnom redu region Zapadnog Balkana kojem pripadamo. Crna Gora je tu stabilnost izgrađivala u teškim godinama u kojima su u našem okruženju plamtjeli vjerski i nacionalni sukobi. Crna Gora je tu stabilnost učvrstila u vremenu u kojem je obavila jedan najzahtjevniji državno-politički zadatak - obnovila nezavisnost na jedan dotad nezabilježen način u ovom regionu, u uslovima pune stabilnosti i striktnog poštovanja strogih demokratskih evropskih standarda. I Crna Gora je tu stabilnost potvrdila u godinama koje su uslijedile nakon obnove nezavisnosti, što je bila i najbolja preporuka za dinamičan napredak ka našim evropskim i evroatlantskim ciljevima. Danas možemo kazati da smo u svega nekoliko godina prevalili ozbiljne dionice na putu do članstva u Evropskoj uniji i u NATO-u. Može se govoriti slobodno o rekordnim prolaznim vremenima koje je Crna Gora ostvarila u odnosu na druge zemlje kojima su se Evropska unija i NATO širili od 90-ih na ovmo što, čini mi se, samo potvrđuje ne snagu dobro odabranih strateških ciljeva, nego rekao bih ozbiljnost i posvećenost svih struktura crnogorskog društva u savladavanju teških problema ekonomskog i demokratskog nasleđa zaostalosti i stvaranje pretpostavki da u dogledno vrijeme Crnu Goru učinimo sastavnim dijelom i to u organskom značenju te riječi, ne u formalnom, sastavnim dijelom savremene evropske civilizacije 21. vijeka. Crna Gora je potvrdila stabilnost i u ovim teškim vremenima, kada globalna ekonomska kriza ostavlja pustoš svuda po svijetu, pa i mnogo razvijenim ekonomijama nego što su balkanske, nego što je crnogorska. Dakle, bez obzira što je globalna kriza veoma jasno pogodila svaki dio svjetske ekonomije, posebno svaki dio našeg evropskog kontinenta, time je naravno pogodila i Crnu Goru. Ali treba primijetiti da je Crna Gora ostala na nogama pod udarima globalne ekonomske krize, da nije bilo da kažem dramatičnih bankrota, niti u bankarskom niti u realnom sektoru tokom predhodnih godina. Da nije bilo dramatičnog pogoršanja problema nezaposlenosti, što znači da crnogorska ekonomija pokazuje izvjesnu vitalnost i doprinosi dodatno onome što je osnovna karakteristika na koju sam želio da vam skrenem pažnju kada je u pitanju crnogorsko društvo, a to je stabilnost. Drugo, na šta bih želio da vam skrenem pažnju jeste otvorenost crnogorske ekonomije. Kada govorimo o otvorenosti, Crna Gora je da kažem osnovne performanse otvorenosti svog ekonomskog sistema izgrađivala u jednom vrlo teškom vremenu. U vremenu u kojem smo možda povlačili poteze iz nužde, ali su se ti potezi uvijek pokazivali ipak kao dobro promišljeni i kao potezi koji su bili najbolji u datim uslovima. Mislim prije svega na naš izbor da se poslužimo najprije zapadno-njemačkom markom, a onda eurom kao platežnim sredstvom. Danas, kada razmišljam o tome šta je presudilo u ostvarenju našeg ključnog političkog cilja, a to je obnova nezavisnosti u cilju preuzimanja odgovornosti za svoju budućnost, znam da je tome doprinijela vjerovatno i dobra politika. Znam da je tome doprinijela i vjekovna težnja puno ljudi u Crnoj Gori da se nakon izgubljene državnosti početkom XX vijeka obnovi nezavisnost, ali rekao bih da je ipak klučni doprinos u zrijevanju svijesti o potrebi preuzimanja odgovornosti za svoju budućnost u svoje ruke doprinijela upravo promjena valute. Dakle, koliko god bio kontraverzan taj potez u vremenu kada smo ga napravili, koliko god smo i sami bili u dilemi jesmo li prerano ušli u izazov suočavanja sa realnošću svih problema ekonomske zaostalosti, u situaciji kada se opredjeljujete za globalnu monetu koja ne skriva ništa od vaših slabosti, odričete se onoga što je bilo mogu reći i danas je omiljeno sredstvo ispomoći svih vlada, a posebno vlada na zapadnom Balkanu, a to je da se služe monetarnom funkcijom. Dakle, mislim da nam je vrijeme veoma bjelodano, veoma očigledno dalo za pravo. Dakle, čak i danas kada su mnogi u Evropi upitani zbog razorne krize u euro zoni, da li je euro bio dobar izbor i da li će euro opstati, rekao bih za nas ovdje nema nikakve dileme. Euro je bolji izbor od bilo kakvog drugog izbora za koji smo se mogli odlučiti u Crnoj Gori, euro je definitivno bolji izbor od izbora svih drugih nacionalnih ekonomija da se sticajem okolnosti, zbog svoje udaljenosti od Evropske unije i euro zone, i dalje služe nacionalnim valutama. Euro nam je pomagao da smanjimo transakcione troškove u crnogorskoj ekonomiji, euro nam je pomagao da ulijemo sigurnost stranim investitorima, uz obezbijeđenu slobodu u transferu profita kojeg ovdje ostvaruju. Euro dakle uliva sigurnost potencijalnim stranim investitorima da će vrijednost novca kojeg ovdje ulažu biti očuvana i da će biti očuvana šansa da se ovdje ostvari profit i da se taj profit slobodno transferiše. Uz to, kao bitan element otvorenosti, želim da sa vama podijelim razmišljanje o važnosti članstva Crne Gore u STO. Takođe, važnosti sporazuma o slobodnoj trgovini koji Crna Gora ima i čime se realno širi crnogorsko tržište i obezbjeđuje svima koji posluju na crnogorskom tržištu, da mogu računati da sa onim što se ovdje proizvede kao proizvod ili usluga, mogu računati na mnogo da kažem mnogoljudnije populacije koje bi pretendovale da postanu konzumenti tih proizvoda i usluga.

Takođe, želio bih da sa vama podijelim i utisak da politika stabilnosti i politika otvorenosti, kao što sam danas kazao, daje rezultate, bez obzira što su oni podložni kritici ili političkih konkurenata ili socijalno ugroženih kategorija stanovništva ili naprosto neznavenog i tendencioznog dijela javnosti ne samo u Crnoj Gori, nego svuda u Evropi. Ali, bez obzira na to, hoću sa vama da podijelim i par informacija koje će ipak objektivizirati ono što je u Crnoj Gori urađeno u prethodnom periodu. Dakle, Crna Gora je u tom periodu ostvarila značajan napredak u pogledu ekonomskog razvoja i smanjenja siromaštva, gledano po svim parametrima. Kad pogledamo recimo samo jedan koji je najubjedljiviji, a to je atlas metoda Svjetske banke, u Crnoj gori je od 2003-2012 utrostručen nacionalni dohodak po glavi stanovnika. 2003. smo mi imali 2400 $ po glavi stanovnika, 2012. godine 7200 $ po glavi stanovnika. Dakle, ipak to nijesu parametri sa kojima se može polemisati. Izvori takođe nijesu domaći, da bi ih mogli kvalifikovati kao politizovane i stavljene u funkciju dnevno političkih manipulacija. Izvori su vrlo realni, a vjerujem i podaci ipak upućuju da se u ovoj zemlji događao jedan ozbiljan ekonomski dinamizan i ozbiljan progres u pogledu ekonomskog i ukupnog društvenog razvoja. Podsjetićemo se takođe da su godine 2006, 2007, 2008. bile godine intezivnih stranih ulaganja, što je na izvjestan način satisfakcija i rekao bih razvojna valorizacija ovog o čemu sam malo prije govorio. Jako dobro znamo u ovom sastavu, a rekao bih i šire - u manje kompetentnoj javnosti, da niko ni u jednu zemlju više ne dolazi iz bilo kakvih patrijskih ili drugih pobuda, nego dolazi u zemlju da uloži kapital gdje je ubijeđen da mu je taj kabital siguran i da je na taj kapital moguće ostvariti profit. Prema tome, okolnost da je Crna Gora 2006, 2007. i 2008. bila konstantno među tri evropske ekonomije u pogledu stranih direktnih investicija per kapita, govore u prilog političke i bezbjednosne stabilnosti Crne Gore i ekonomske i razvojne inspirativnosti ambijenta kojeg pokušavamo da stavimo na uslugu domaćim i stranim preduzetnicima investitorima. Takođe treba podsjetiti da je takav priliv inostranih investicija generisao jedan ozbiljan rast i da je u tim godinama Crna Gora imala u prosjeku 9% rasta ili blizu 9% rasta, između 8,5 i 9% rasta, što je svakako vrlo ohrabrujuće, pa moram kazati da meni kao predsjedniku Vlade služi kao osnov zaista ozbiljnog optimizma čak i u ovim godinama globalne ekonomske depresije. Jer sam na to spreman da gledam prevashodno kao na resurs koji postoji. Ako smo u tih tri godine intezivne kreditne aktivnosti i intenzivne aktivnosti domaćih i stranih investitora i preduzetnika znali da iskoristimo resurse koji su stajali na raspolaganju Crnoj Gori ,i da kao rezultat toga odbacimo stopu rasta između 8,5 i 9%, to je realan osnov optimizma da ćemo i tada kada se ova kriza završi , a znamo da krize ipak nijesu trajna stanja, ipak moramo vjerovati da smo došli do nekog smiraja krize u 2013.godini, što znači da bi u godinama koje su pred nama upravo na temelju resursa kojima raspolažemo, na temelju iskustva koje smo sami prošli 2006, 2007. i 2008, na temelju potencijala od kojih je najznačajniji potencijal sve bolje obrazovana mlada generacija, mogli računati da Crna Gora može da uhvati priključak sa onim što su razvojne tendencije savremene Evrope. Kada smo se zalagali za obnovu nezavisnosti, onda smo na kraju XX vijeka razumljivo imali nepovjerenje, nedoumicu naših inostranih partnera čemu to. I hoće li taj Balkan prestati da se stalno bavi prekopavanjem po prošlosti. A naš je odgovor uvijek bio da naša ideja nije inspirisana nikakvom potrebom da ispravljamo istorijske nepravde, da je naša ideja inspirisana da preuzmemo odgovornost za svoju budućnost u svoje ruke, vjerujući u održivost crnogorske ekonomije. Kada smo u to vjerovali, moram da kažem za sebe makar, nijesam ni slučajno se zadovoljavao time što su ostvareni parametri u ovoj godini 5 i po hiljada eura ili 7.200 eura GDP per kapita, niti platom od oko 500 eura. Ja zaista mislim da Crna Gora ima realne i neiskorištene resurse koji pametnom valorizacijom, kroz model održivog rasta, mogu obezbijediti na srednji rok da Crna Gora uhvati priključak sa onim što su razvojne tendencije demokratke i razvijene Evrope 21.vijeka.

Dakle, razvoj je naša preokupacija u narednom periodu, i kada govorim sa ministrima u Vladi u kojoj radim i sa ljudima iz mog političkog okruženja, uvijek im ponavljam sledeću ocjenu. Toliko sam dugo u politici da me zaista više ne može inspirisati da budem predsjednik Vlade zbog biografske crte, još manje me može inspirisati to da čuvamo stabilnost. Naravno, cijenim vrlo stabilnost, o tome sam kazao nešto na početku, ali stabilnost doživljavam samo kao pretpostavku razvoja. Stabilnost mora biti temelj na kojem će počivati dinamičan ekonomski i demokratski razvoj, jer znate imamo dovoljno iskustva na Balkanu, ukoliko se zadovoljimo time da smo uspostavili stabilnost nakon krize, a ne radimo na demokratskom i ekonomskom razvoju, veoma brzo - gotovo u pravilnim ciklusima 30, 40, 50 godina ovdje se obnovi nestabilnost. Dakle, nije Balkan predodređen za nestabilnost, nažalost Balkan je ekonomski i demokratski nerazvijen, i moramo raditi na podizanju nivoa ekonomskog i demokratskog razvoja ovog regiona da bi smo učvrstili stabilnost, da bi smo prepoznali ono što su naše karaktristike i naše prednosti. Dakle, da bi smo pomogli ljudima da shvate da naše razlike, koje teško konzumiramo na ovom nivou ekonomskog i demokratskog razvoja, nijesu naš hendikep, nego da su naša prednost. U jednoj porodici u kojoj svi misle isto, je dosadno živjeti. Zato bi bilo posebno dosadno da na Balkanu živimo svi sa istim vjerskim, nacionalnim, kulturološkim pretpostavkama. Zato su naše različitosti naša prednost, ali moramo jako puno raditi da se ovaj region ekonomski i demokratski razvije da bi smo prepoznali tu našu prednost i da bi smo je odgovornije čuvali, nego što smo to radili i u ranijoj i u novijoj istoriji. Kada govorimo o komponentama ekonomske politike, koje treba da doprinesu ostvarenju ovog cilja ekonomskog razvoja i dinamiziranju ekonomske aktivnosti, treba primijetiti da ono o čemu razmišljamo u Vladi Crne Gore je veoma korespodentno sa onim kako se o Crnoj Gori i njenoj budućnosti razmišlja na nekim relevantnim međunarodnim adresama, koje se bave tim pitanjima. Pitanjima razvoja globalne ekonomije, razvoja regiona, pa time i nacionalnih ekonomija. Tako sam bio u prilici da pogledam dokument Svetske banke, Izvještaj pod nazivom pripreme za prosperitet i tamo se, da kažem, afirmativno govori o tome da je Crna Gora dobro odabrala osnovne komponente svoje ekonomske i razvojne politike u budućnosti. Dakle, te komponente su održivost, povezanost odnosno otvorenost i fleksibilnost. Kada govorimo o održivosti, želim da vam kratko kažem da sam zadovoljan onim što smo uradili prethodnih četiri mjeseca nove Vlade, a prioritetni cilj nam je bio da obezbijedimo fiskalnu i finansijsku održivost Crne Gore, zbog toga što smo ušli u nekolike godine budžetskog deficita za redom, ušli smo u potrebu inostranog zaduživanja. Imajući u vidu obim crnogorske ekonomije, procijenili smo da to mora zaista biti veoma brzo reducirano, veoma brzo eliminisano, sa ambicijom da se veoma brzo stvore uslovi za povratak na politiku budžetskog suficita, koji bi nam kao rezerva uz kreditna zaduživanja obezbjeđivao da možemo da realizujemo samo one skupe razvojne projekte koji treba da budu pretpostavka ukupnog ekonomskog rasta i ekonomskog i demokratskog razvoja Crne Gore. Znači, zadovoljan sam i mislim da ćemo mjerama koje smo planirali da uradimo u nastavku ove godine učiniti dalje iskorake na tom planu, dodatno reducirati budžetski deficit, dodatno smanjiti potrebu za ino zaduživanjem, da bi smo se u bliskoj budućnosti, sa izlaskom svjetske ekonomije iz krize, mogli na pravi način vratiti korišćenju vlastitih resursa. Dakle, ono što je još jedna karakteristika našeg budućeg razvoja, to je da ćemo morati da realizujemo neke veoma zahtjevne, finansijski zahtjevne, veoma skupe razvojne projekte i u infrastrukturi, i u energetici, i u drugim oblastima. To će neminovno značiti i potrebu zaduživanja, ali od tog zaduživanja nikada kao ekonomista i kao predsjednik Vlade ne zebem. Siguran sam da je to dobro zaduživanje koje doprinosi ekonomskom rastu i stvaranju pretpostavki za veći GDP, koji će bez problema moći servisirati takvo zaduživanje i takva ulaganja. Ono od čega zebem je ono što smo imali u poslednjih nekoliko godina, kada je bilo nekog zaduživanja koje uvijek nije opredmećeno kroz realizaciju razvojnih projekata i kada je zaista prijetila opasnost da pokrivanjem tekuće potrošnje iz kredita negdje zatvorimo perspektivu za budućnost Crne Gore i da zatvorimo dobru perspektivu novim generacijama. Ponavljam, mjerama fiskalne konsolidacije smo takavu opasnost eliminisali. Crna Gora biva fiskalno i finansijski stabilan teren, koji će u godinama koje su pred nama istovremeno biti zemlja intezivnog investicionog ciklusa i investicionog ekonomskog rasta i razvoja.

Drugo, kazao sam da je jako važna ova druga karakteristika, to je povezanost. Veoma često, posebno ministar Gvozdenović insistira na tom pitanju kvalitetnije saobraćajne i ne samo saobraćajne, nego ukupne povezanosti i otvorenosti Crne Gore prema međunarodnom okruženju. To nije samo pretpostavka našeg boljeg turističkog razvoja, to je pretpostavka (ne treba dokazivati) boljeg ukupnog ekonomskog razvoja i tu postoje naravno vrlo ubjedljivi parametri koji govore koliko će se zemlja brže razvijati ukoliko je kvalitetnije povezana da kažem ključnim međunarodnim destinacijama. Na žalost, tu za sada imamo probleme i to identifikujemo kao jedan od ozbiljnih limita našeg aktuelnog turističkog i ekonomskog razvoja, ali smo veoma posvećeni tom pitanju. Dakle, veoma se pomno bavimo tim problemom i mislim da će kroz realizaciju razvojnog ciklusa o kojem sam govorio veliki dio tih hendikepa biti u fokusu te razvojne politike, pa time u dogledno vrijeme na srednji rok ili sasvim eliminisan ili značajno ublažen kao problem koji danas limitira tempo ekonomskog razvoja.

Dakle kada govorimo o otvorenosti, za Crnu Goru je zaista veoma važno da kroz bolju uvezanost naše ekonomije, kao što sam kazao na početku, širimo tržište, jer je crnogorsko tržište nedovoljno. Da podstičemo ono što su vjerujemo neke dobre predispozicije ovog prostora, a to je da ima jednu inteligentnu i relativno dobro obrazovanu mladu generaciju koja može stvarati na ovom tržištu proizvod koji bi mogao zadovoljiti kriterijume šireg evropskog i globalnog tržišta. Da takođe možemo stvarati kvalitet usluge koji bi koristili konzumenti sa najrazličitijih meridijana, čime bi se generalno doprinosilo razvoju crnogorske ekonomije i unapređenju kvaliteta života svakog građanina Crne Gore. Kada govorimo o sektorskim prioritetima, u toj oblasti imam u vidu prije svega oblast infrastrukture, oblast saobraćaja, zatim oblast energetike, oblast turizma i proizvodnje hrane. Mislim da smo sada već izvjesno pred odlukom o početku gradnje auto-puta kojim će se Crna Gora brže povezati sa regionom i preko regiona dakle sa ključnim evropskim koridorima. Takođe, mislim da smo veoma blizu odluka koje će voditi ka daljem razvoju aerodroma, kako bi smo stvorili pretpostavku za razvijeniju avio destinaciju i za da kažem bolju vezu Crne Gore kao turističke destinacije sa ključnim emitivnim turističkim centrima u Evropi i van Evrope. Takođe, mislim da je pred nama veoma intenzivan investicioni ciklus u oblasti energetike. Mi imamo jedan paradoks razvoja iz prethodnih decenija, imamo jako puno neiskorišćenih energetskih potencijala, a da smo istovremeno energetski zavisna zemlja, tako da energetsku održivost u ovom vremenu obezjeđujemo tako što držimo pod kontrolom proizvodnju aluminijuma kao ključnog potrošača električne energije. Da kažem, to je u ovom trenutku lak problem, zahvaljujući niskoj cijeni aluminijuma na berzi, pa nemamo posebne inspiracije da električnu energiju pretvaramo u aluminijum pri ovakvim cjenovnim odnosima. Ali doći će, kao što sam kazao, i druga vremena i stvoriće se uslovi da aluminijum opet bude tražena roba i da bude dobro cjenovno kotirana roba i da bude inspirativan za pretvaranje električne energije u tu supstancu i zbog toga ne možemo razmišljati kratkoročno. Moramo misliti dugoročno, a dugoročno je pametno da pokušamo da iskoristimo svoje resurse i u oblasti hidro energije, i u oblasti termo energije i u oblasti proizvodnje novih energija. Dodatna inspiracija tome je najkrupnija investicija koju imamo u toj oblasti, a to je podmorski kabal kojim uspostavljamo vezu sa Italijom i sa Zapadnom Evropom. Dakle, to je nešto što je inspiracija ne samo domaćim proizvođačima električne energije, nego svima u regionu, da iskoristimo sve svoje energetske resurse i da stvorimo uslove da svoje viškove možemo plasirati na tržište koje je itekako cjenovno inspirativno i koje će biti očigledno zahtjevno na dugi rok. Tako da mislim da u toj oblasti takođe leže značajne šanse i takođe, rekao sam, ozbiljne šanse leže u unapređenju turističke ponude. Mi smo neke od ranije prepoznatih limita u turističkom razvoju Crne Gore uspjeli da eliminišemo u ovih nekoliko godina. Mislim prije svega na određene popravke koje su napravljene u bazičnoj infrastrukturi, ali danas se već suočavamo i sa potrebom da se dalje ide kroz razvoj infrastrukture, ali rekao bih prioritetno da se ide sa izgradnjom novih visoko kvalitetnih smještajnih kapaciteta u Crnoj Gori. Mi danas kuburimo sa tim problemom i to naravno odmah Vladu navodi na potrebu analize šta još možemo učiniti da bismo privatne investitore motivisali da brže naprave hotele na lokacijama koje smo opredijelili za izgradnju visoko kvalitetnih smještajnih turističkih kapaciteta u Crnoj Gori. Mislim da smo napravili dobru analizu. Mislim da znamo šta je to što treba da uradimo. Napravićemo taj iskorak. To je iskorak logičnio u susret očekivanjima investitora. To je kažem danas neminovnost. Pod utiskom sam razgovora koje sam u poslednjih nekoliko mjeseci vodio na raznim evropskim adresama i samo se potvrdilo ono što od ranije znam. Danas traje zapravo jedna bespoštedna utakmica među vladama, među državama da obezbijede prisustvo kapitala. Dakle, danas je zapravo uspješna samo ona Vlada koja ponudi dovoljno povoljnosti investitorima da upravo nju odaberu kao partnera, da upravo u toj zemlji a ne u nekoj drugoj plasiraju svoj kapital i da doprinesu i održivosti i dinamičnom ekonomskom rastu i razvoju. Mi smo kao što sam kazao prepoznali šta su naše slabosti u dosadašnjem razvoju ovog segmenta naše ekonomije i pripremili pakret, kojim ćemo ići prema našim aktuelnim i potencijalnim partnerima u turizmu, kojim ćemo pokušati da ih stimulišemo da brže krenu da koriste ono što su povoljnosti dobrih lokacija na Crnogorskom primorju i na crnogorskim planinama i da krenemo sa unapređenjem turističke ponude. Sastavni dio te priče je naravno proizvodnja hrane, jer mislimo da sami razvoj hotelskih kapaciteta bez svega onoga što treba da opsluži te kapacitete, a moguće je proizvesti u Crnoj Gori, je rekao bih ne samo neracionalno nego prilično kratkovido i prilično neodgovorno u odnosu na ono što su resursi i što su mogućnosti razvoja u ovoj zemlji. Na žalost, Crna Gora je prošla u periodu nakon II Svjetskog rata sve ono što su bile socrealističke zablude-industrijalizacija po svaku cijenu i napuštanje obradivog zemljišta. Prošli smo i ove potonje zablude kroz koje je prošao cio svijet, a to su zablude - usluge, usluge i samo usluge. Danas kada pročitamo ono što su recepti za ekonomski oporavak od Amerike do svake ozbiljne ekonomije, svi govore o prerađivačkim kapacitetima kao dijelu ekonomije na kojem se moraju zasnivati kvalitetna radna mjesta. Dakle, to je ona šansa koju vidimo, gdje možemo bolje iskoristiti obradivo zemljište Crne gore kao resurs. Vjerujem da većina od vas ne zna šta su dimenzije Crne Gore i šta je konfiguracija crnogorskog terena. I meni je to bilo čudno prije dvadesetak godina kada sam pročitao podatak, ali Crna Gora je druga zemlja u Evropi, iza Holandije, mjereno parametrom obradive površine po glavi stanovnika. Dakle, koliko god da smo mali, mi imamo obradivo zemljište kao realan resurs, ali ga nažalost zahvaljujući raznim ideološkim i drugim zabludama, da ne govorim o nekim našim nacionalnim karakteristikama ili mentalitetskim, nijesmo u dobroj mjeri iskoristili i danas ga shvatamo zaista kao jednu realnu razvojnu šansu. Tako da će tome takođe biti posvećena ozbiljna pažnja Vlade u narednom periodu. I želim da sa vama samo još na kraju podijelim ocjenu i oko važnosti ovog trećeg segmenta naše ekonomske razvojne politike u narednom periodu, a to je fleksibilnost. Dakle, očigledno je da sada nacionalne ekonomije zaista moraju biti mnogo fleksibilnije u odnosu na nestalnost globalne ekonomije, nego što je to bilo u prethodnom periodu. Danas je brzina promjena na globalnoj sceni takva, da prosto svako ko dnevno ne prati šta se događa, ostaje negdje na margini matičnih tokova. Tako da mogu kazati da je Crna Gora u vjerovatno i kao mala država i mala ekonomija u prethodnom periodu pokazala izvjesnu adabtibilnost, ali ne možemo time biti zadovoljni. Mi smo prema rangiranju Svjetske banke na 51. mjestu u pogledu poslovnog ambijenta. Dakle, mogli bi kazati mi spadamo u onih 25% svjetskih ekonomija koje su prema ocjenama Svjetske banke solidno uredile svoj poslovni ambijent. Ali vrlo često o tome razgovaramo i ne inspirišu nas takva saznanja, nego nas inspirišu druga saznanja, a to je je da smo i dalje jako spori u pogledu izdavanja građevinskih dozvola, da smo i dalje slabi u pogledu zaštite ugovora koji se potpisuju, da i dalje imamo slabosti kada je u pitanju rad katastra i još nekoliko bitnih elemenata koji opredjeljuju kvalitet jednog poslovnog ambijenta. Zbog toga se tim pitanjima veoma intezivno bavimo i mislimo da smo u stanju da unapređenjima u sistemu, ali ne samo u normativnoj sferi, nego rekao bih mnogo, mnogo odgovornijim ponašanjem administracije, stvorimo uslove da se Crna Gora u budućnosti prepoznaje kao jedan podobniji i inspirativniji poslovni ambijent, nego što je to bilo do sada. Moram da evo i sa vama podijelim nešto što sam već kazao javno a to je vjerovatno prateći element društava kakvo je crnogorsko, u ovoj fazi njegovog razvoja. Dakle, kada jedno društvo izlazi iz stare ljušture, kada prolazi jedan mukotrpan put tranzicije i izgradnje novog sistema vrijednosti, novih pravila po kojima će se živjeti, kada se to društvo intenzivno demokratizuje, a to znači kada se u tom društvu formiraju nove institucije i te institucije stiču svoj kapacitet i grade svoj autoritet , onda dakle ima puno nerazumijevanja, puno nekih pratećih elemeneta koje, kao u našem slučaju poslednjih par godina, mogu po malo da uspore razvoj. Meni se učinilo u poslednjih par godina da je dobar dio donosioca odluka u Crnoj Gori izlaz iz neizvjesnosti tražio u neodlučivanju. Prosto, bilo je najugodnije ne donositi odluku, jer znate ako donesete odluku makar i najpravilniju, ona će sigurno biti predmet sumnje kroz ono što je demokratsko okruženje -počev od medija, nevladinog sektora, opozicije, ukupne javnosti. Ona će posebno, ukoliko nije do kraja utemeljena na onome što je pravni sistem, svakako biti predmet analiza nadležnih državnih organa i onda su ljudi negdje tražili izlaz u tome da ne donose odluku ili da odlože odluku, jer je to po njih bilo najmanje rizično, ali je to bilo najviše rizično, neću da kažem pogubno, ali svakako štetno po ono što su ekonomski interesi Crne Gore. Nama su potrebne odluke na bazi kojih ćemo se razvijati. Valjda moramo shvatiti i ovdje napokon, na Balkanu, da je vrijeme važan faktor i da nemamo vremena za rasipanje. Dakle, ako neke odluke možemo donijeti sada, onda je jasno da će i naše generacije, nas koji ovdje živimo, uživati u blagodetima efekata donešenih odluka. Ukoliko ne donesemo odluku, zaista je to možda manje štetno nego da smo donijeli glupu odluku. Ali ne moramo donijeti glupu odluku. Možemo donijeti i pametnu odluku, pa onda iskoristiti šansu da kroz pametnu odluku, kao što sam kazao, i mi uživamo u blagodetima efekata koji će se ostvariti. U protivnom, u tim blagodetima će uživati generacije naših potomaka. To može služiti kao lijepa utjeha , da će naša djeca živjeti bolje nego što mi živimo, ali ponavljam to je ipak samo utjeha. I ja mislim da, ako možemo da živimo i mi i naša djeca bolje nego što živimo, onda svakako treba da se opredijelimo za tu opciju.

Dozvolite da završim. Hoću da kažem da mi se čini da vrlo jasno znamo šta treba raditi u ovoj zemlji da bismo obezbijedili ono što nam je cilj. Ponavljam, nam naš cilj nije da se zadovoljavamo stabilnošću, naš cilj je ekonomski i demokratski razvoj. Nema trke za Evropom, niti za NATO-om. Mi i Evropu i NATO doživljamo kao dobar okvir unutar kojega mi radimo ono što moramo raditi, da bi se ovdje kvalitetnije živjelo. I da nema Evrope i NATO-a, mi moramo da poboljšamo vladavinu prava, mi moramo da obezbijedimo ekonomski razvoj i moramo da unaprijedimo generalno ljudska prava, posebno prava manjina i moramo da štitimo životn sredinu i moramo da unapređujemo kvalitet zdravstvene zaštite obrazovanja itd. Znači, mi to sve moramo da radimo, a dobro je da imamo taj okvir unutar kojega je sadržan i naš važan državno-politički cilj - članstvo u EU i NATO-u, ali nema trke za rokovima. Dakle, mi ne mislimo da je najvažnije naći prečicu do članstva u EU, jer evo sticajem okolnosti u Jugoistočnoj Evropi znamo neke države koje su prije koju godinu ušle u EU, ali ne vidim da ti ljudi - recimo u Bugarskoj i Rumuniji danas žive na nivou životnog standarda na kojem žive ljudi stare Evrope. Tu možete sebi produžavati zablude, ali mislim da je korisnije od toga vrijedno raditi u svom dvorištu i pratiti kako se društvo sistematski demokratski, ekonomski razvija i kako ljudi osjećaju unapređenje kvaliteta vlastitog života. To ćemo svako uraditi u narednom periodu. I druga poruka za kraj je da ste kao partneri Crne Gore, kao što znate, i do sada uvijek bili dobro došli i drago mi je da nam je to i ovaj Festival pokazivao i da se stalno širio broj njegovih učesnika. Ja sam siguran da tu niko ne dolazi zato što mora, nego dolazi zato što vidi neku šansu, ili se prosto dobro osjeća, ili makar ako ništa drugo voli da provede koji dan u Crnoj Gori, pa je to već više nego dobra polazna osnova da bi smo u sledećoj fazi razmišljali o tome šta možemo napraviti u Crnoj Gori. Dakle, ukoliko su zaista vaši planovi bilo negdje u dosluhu sa ovim o čemu sam govorio, a vjerujem da jesu, čim ste tu bićete veoma, veoma dragocjen i veoma uvažen partner Crne Gore i u narednom periodu.

Ova Vlada će nastaviti, kao što je to i ranije radila, da preduzetnike i investitore smatra svojim strateškim partnerima. Mi mislimo da svaka Vlada koja odabere razvoj, pa makar i u teškim vremenima kakva su današnja, za svoj osnovni cilj mora investitore i preduzetnike imati kao svoje strateške partnere. Drago nam je kada bilo ko od vas nešto dobro napravi u Crnoj Gori. Mislimo da je dragocjeno kada se transferiše kapital, kada se transferiše znanje, kada se transferišu vještine i tehnologije, ali jednako tako pozivam vas da i u ovoj prilici i u svakoj drugoj prilici učinite i vrlo konstruktivne kritike Vladi. To ćemo zaista razumjeti sa potpunom otvorenošću, da čujemo šta je to što mimo ovog što radimo i što sam već najavio možemo još da uradimo, da bi ste se vi ovdje osjećali bolje, da biste imali više inspiracije da učestvujete u realizaciji razvojnih projekata, od čega će koristi imati Crna Gora i posledično svaki njen građanin.

Hvala vam na pažnji!